The Garden of Words

The Garden of Words (Kotonoha no Niwa) – 2013-yilda yaratilgan yapon anime drama filmi. Ssenariy muallifi, rejissyor va muharrir Makoto Shinkai. Film CoMix Wave Films studiyasi tomonidan yaratilgan va Toho kompaniyasi tomonidan tarqatilgan. Unda Miyu Irino va Kana Hanazawa bosh rollarga ovoz bergan, musiqasini esa Daisuke Kashiwa yaratgan. Shinkaining avvalgi filmlarida musiqani bastalagan Tenmon bu safar ishtirok etmagan. Filmning asosiy qoʻshigʻi „Rain“ 1988-yilda Senri Oe tomonidan yozilgan va ijro etilgan, lekin ushbu film uchun qayta ishlanib, Motohiro Hata tomonidan kuylangan. Film asosida Midori Motohashi tomonidan chizilgan manga hamda Makoto Shinkai tomonidan yozilgan roman 2013-yilda, film bilan bir yilda nashr etilgan.

Filmda voqealar 15 yoshli poyabzal dizayneri boʻlishni orzu qiladigan oʻspirin Takao Akizuki va 27 yoshli sirli ayol Yukari Yukino atrofida kechadi. Ular har safar yomgʻirli tonglarda Shinjuku Gyoen Milliy bogʻida tasodifan uchrashishadi. Takao oʻzining ertalabki darslarini qoldirib, poyabzal loyihalari ustida ishlaydi, Yukari esa ishdagi shaxsiy muammolari sababli ishdan qochadi. Yukari oʻz hayoti haqida hech narsa aytmaydi, hatto ismini ham sir tutadi, ammo Takao unga oʻz orzulari haqida ochilib, uning uchun poyabzal yasamoqchi ekanini aytadi. Vaqt oʻtishi bilan ular orasida chuqur ruhiy aloqa paydo boʻladi. Takao Yukarining asl shaxsini bilib olganida, his-tuygʻular choʻqqisiga chiqadi. Ular bir-biriga „qanday yurishni oʻrgatgan“ odamlar ekanini anglaydilar. Makoto Shinkai bu hikoyani „yolgʻizlikdagi gʻam“ mavzusida yozgan boʻlib, anʼanaviy yaponcha "muhabbat" soʻzining maʼnosidan ilhomlangan. Filmda poyabzal hayot ramzi sifatida ishlatiladi. Hikoya motivlari orasida yomgʻir, Manʼyōshū sheʼriyati va yapon bogʻi manzaralari muhim oʻrin tutadi. Shinkaining fikricha, ikki bosh qahramon oʻrtasidagi yosh farqi va ularning feʼl-atvori insonning noaniq, baʼzan uzilgan ruhiy voyaga yetish jarayonini aks ettiradi, yaʼni, kattalar ham baʼzan oʻsmirlar kabi oʻzini yetuk his qila olmaydi.

The Garden of Words filmi ilk bor 2013-yil 28-aprel kuni Avstraliyadagi Gold Coast Film Festivalda namoyish etilgan, Yaponiyada esa 2013-yil 31-mayda katta ekranlarda premyerasi boʻlib oʻtgan. Yaponiya premyerasida film bilan birgalikda Shinkai tomonidan suratga olingan qisqa animatsion asar Dareka no Manazashi ("Birovning nigohi") ham namoyish etilgan. Filmning tarqatilish jadvali noodatiy boʻlgan. U Yaponiyadagi kinopremyerasi bilan bir kunda iTunes platformasida raqamli formatda chiqqan, DVD va Blu-ray disklari esa film hali kinoteatrlarda namoyish etilayotgan paytda, 21-iyun kuni sotuvga chiqarilgan. Film Sentai Filmworks (Shimoliy Amerika), Anime Limited (Buyuk Britaniya) va Madman Entertainment(Avstraliya) kompaniyalari tomonidan litsenziyalangan. U kinoteatrlarda uzoq vaqt davomida muvaffaqiyatli namoyish etilgan va koʻplab mahalliy hamda xalqaro kinofestivallarda ishtirok etgan. 2013-yilda iTunes Store reytinglarida yuqori oʻrinni egallab, „Yilning eng yaxshi animatsion filmi“ deb tan olingan. Film shuningdek, 2013-yil Kobe Theatrical Film Award, Fantasia International Film Festival va Stuttgart Festival of Animated Film mukofotlarini qoʻlga kiritgan. Onlayn tanqidlar asosan ijobiy boʻlgan. Tomoshabinlar filmning suratlari va animatsiya sifatini yuksak baholashgan, biroq syujetning uzunligi, voqealar rivoji va hissiy yakuni borasida fikrlar turlicha boʻlgan.

 

 OAVga havola 
 
 
 
 
 
 
 

 
 
 
 Kotonoha no Niwa at Makoto Shinkai’s official website 
 Kotonoha no Niwa (manga) at Kodanshaʼs website 
 
 

Turkum:Seinen manga